[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 6.4.2011

COM(2011) 185 τελικό

2011/0077 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Δημοκρατίας του Βανουάτου στον Παγκόσμιο Οργανισμό Εμπορίου

ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Επισκόπηση των όρων προσχώρησης του Βανουάτου στον Παγκόσμιο Οργανισμό Εμπορίου

I. ΕΙΣΑΓΩΓΗ

Τα μέλη του Παγκόσμιου Οργανισμού Εμπορίου (ΠΟΕ) και η Δημοκρατία του Βανουάτου έφτασαν στο τελικό στάδιο συμφωνίας σχετικά με τους όρους προσχώρησης του Βανουάτου στον οργανισμό. Αυτό επιτεύχθηκε έπειτα από διαπραγματεύσεις πολλών ετών, οι οποίες άρχισαν το 1995, όταν το Βανουάτου υπέβαλε αίτηση προσχώρησης στον ΠΟΕ. Το Βανουάτου ολοκλήρωσε τις διαπραγματεύσεις για την προσχώρησή του το 2001 και η Ευρωπαϊκή Κοινότητα δέχτηκε τότε επίσημα το πακέτο προσχώρησης. Ωστόσο, στη συνέχεια, το Βανουάτου ζήτησε περισσότερο χρόνο για να εξετάσει το πακέτο προσχώρησης. Το 2008, το Βανουάτου ανακοίνωσε ότι ήταν έτοιμο για την επανάληψη των εργασιών σχετικά με τη διαδικασία προσχώρησής του. Από το 2009 διενεργούνται τεχνικές εργασίες με σκοπό την επικαιροποίηση του πακέτου προσχώρησης που είχε συμφωνηθεί το 2001. Η αίτηση προσχώρησης του Βανουάτου έχει εξεταστεί σύμφωνα με τις κατευθυντήριες γραμμές που έχουν οριστεί στην απόφαση του Γενικού Συμβουλίου του ΠΟΕ, της 10ης Δεκεμβρίου 2002, σχετικά με την πρόσβαση των λιγότερο ανεπτυγμένων χωρών (ΛΑΧ) και τώρα πρέπει να υπάρξει απόφαση του Συμβουλίου η οποία να εγκρίνει τους όρους προσχώρησης του Βανουάτου, ώστε να μπορέσει η ΕΕ να υποστηρίξει επίσημα την προσχώρηση του Βανουάτου.

Ακολουθεί περίληψη των όρων προσχώρησης.

ΙΙ. ΠΕΡΙΛΗΨΗ ΤΩΝ ΟΡΩΝ ΠΡΟΣΧΩΡΗΣΗΣ ΤΟΥ ΒΑΝΟΥΑΤΟΥ ΣΤΟΝ ΠΟΕ ΑΝΑ ΤΟΜΕΑ

Ο μέσος τελικός παγιοποιημένος δασμός (ΤΠΔ) του Βανουάτου είναι περίπου 40%. Ο τελικός παγιοποιημένος δασμός είναι 40%, επίσης, κατά μέσο όρο στους περισσότερους βιομηχανικούς και γεωργικούς τομείς, με ελάχιστες εξαιρέσεις.

Από τις 5060 δασμολογικές κλάσεις που υπάρχουν στο πρόγραμμα του Βανουάτου, μόνο οι 98 δεν θα έχουν φτάσει τον ΤΠΔ κατά τη χρονική στιγμή της προσχώρησης και, κατά συνέπεια, θα έχουν μια περίοδο εφαρμογής. Από τις 98 δασμολογικές κλάσεις, οι 52 δασμολογικές κλάσεις θα μειωθούν σε τελικούς παγιοποιημένους δασμούς την 1η Ιανουαρίου 2011, οι 45 δασμολογικές κλάσεις (μεταξύ των οποίων οι οίνοι και τα οινοπνευματώδη ποτά) θα μειωθούν σε τελικούς παγιοποιημένους δασμούς την 1η Ιανουαρίου 2013 και 1 δασμολογική κλάση (μπίρα) θα μειωθεί σε τελικό παγιοποιημένο δασμό την 1η Ιανουαρίου 2015.

Αυτά τα μέσα επίπεδα δασμών είναι αρκετά εύλογα, λαμβανομένου υπόψη του καθεστώτος ΛΑΧ του Βανουάτου, του μικρού μεγέθους και της ευπάθειας της οικονομίας του, καθώς και του νησιωτικού του χαρακτήρα. Η παλαιότερη πρακτική της ΕΕ σε σχέση με τις ΛΑΧ ήταν να αποδέχεται ως εύλογα αυτά τα επίπεδα δασμών για συγκρίσιμου μεγέθους οικονομίες. Το Βανουάτου συμμετέχει στις διαπραγματεύσεις μιας ολοκληρωμένης ΣΟΕΣ ως μέλος της ομάδας Ειρηνικού των χωρών ΑΚΕ.

Βιομηχανικά προϊόντα

- Ο μέσος ΤΠΔ για τα μη γεωργικά προϊόντα είναι 39,6%.

- Οι περισσότεροι βιομηχανικοί τομείς έχουν μέσο παγιοποιημένο δασμό 40%, ενώ λίγες είναι δασμολογικές κλάσεις που φτάνουν το 65% στα χημικά, τα προϊόντα κλωστοϋφαντουργίας, το χαρτί και τα μηχανήματα.

- Τα υψηλότερα επίπεδα μέσων δασμών εντοπίζονται στα έπιπλα και στα παιχνίδια (τελικοί παγιοποιημένοι δασμοί μεγαλύτεροι του 60%).

- Μόνο τα φαρμακευτικά προϊόντα (αδασμολόγητα) και τα προϊόντα ιατρικού εξοπλισμού έχουν μέσο παγιοποιημένο δασμό κάτω του 10%.

Γεωργικά προϊόντα

- Στα γεωργικά προϊόντα ο μέσος ΤΠΔ είναι 42,8%.

- Τα ανώτατα επίπεδα στα γεωργικά προϊόντα φτάνουν το 75% και αφορούν τα μεταλλικά νερά και την μπίρα. Τα νωπά λαχανικά και ψάρια είναι στο 65%. Ο τελικός παγιοποιημένος δασμός για τον καπνό φτάνει, επίσης, το 55%.

Υπηρεσίες

Το πρόγραμμα του Βανουάτου για συγκεκριμένες δεσμεύσεις στον τομέα των υπηρεσιών είναι πολύ ικανοποιητικό, εάν ληφθεί υπόψη και το καθεστώς της ΛΑΧ. Το Βανουάτου θα αναλάβει υποχρεώσεις για την πρόσβαση στην αγορά και την εθνική μεταχείριση σε ευρύ φάσμα τομέων υπηρεσιών, συμπεριλαμβανομένων των επαγγελματικών υπηρεσιών, των τηλεπικοινωνιακών υπηρεσιών (υπηρεσίες ταχυδρομείων και τηλεπικοινωνιών), των υπηρεσιών κατασκευών, διανομής, εκπαίδευσης, περιβάλλοντος, χρηματοοικονομικών, τουρισμού και αεροπορικών μεταφορών.

Δεσμεύσεις δυνάμει του πρωτοκόλλου

Κατά το τελικό, πολυμερές στάδιο της διαδικασίας προσχώρησης, τα μέλη του ΠΟΕ επιδίωξαν από κοινού να εξασφαλίσουν ότι η εμπορική νομοθεσία και οι θεσμοί του Βανουάτου συνάδουν κατά βάση με τους κανόνες και τις συμφωνίες του ΠΟΕ και τους περιέλαβαν στο πρωτόκολλο προσχώρησης και στην έκθεση της ομάδας εργασίας. Ιδιαίτερο ενδιαφέρον για την ΕΕ παρουσιάζουν τα ακόλουθα ζητήματα:

Εμπορικά δικαιώματα

Το Βανουάτου έχει δεσμευτεί, έως την ημερομηνία προσχώρησης, να εκδώσει, κατόπιν αιτήματος οποιασδήποτε εγχώριας ή αλλοδαπής οντότητας αυτόματα και αμέσως, άδειες άσκησης επιχειρηματικής δραστηριότητας οι οποίες θα παρέχουν στους κατόχους τους τη δυνατότητα να δραστηριοποιούνται στον τομέα των εισαγωγών και εξαγωγών προϊόντων χωρίς να δραστηριοποιούνται στους τομείς της κατασκευής ή της διανομής. Επιπλέον, πρόκειται να δημιουργηθεί μία ενιαία κατηγορία άδειας που θα επιτρέπει στους κατόχους άδειας διανομής να δραστηριοποιούνται και στον τομέα των εισαγωγών και εξαγωγών. Τα τέλη για την έκδοση άδειας άσκησης επιχειρηματικής δραστηριότητας που παραβιάζουν τυχόν δεσμεύσεις για την καταπολέμηση των διακρίσεων και την εθνική μεταχείριση πρόκειται να καταργηθούν. Η σχετική νομοθεσία τροποποιήθηκε πρόσφατα και εφαρμόζεται.

Εσωτερικοί φόροι στις εισαγωγές

Το Βανουάτου έχει δεσμευτεί να εφαρμόσει τους εθνικούς φόρους του στις εισαγωγές από άλλα μέλη του ΠΟΕ και στα εγχώρια παραγόμενα προϊόντα σε πλήρη συμμόρφωση με τις σχετικές διατάξεις του ΠΟΕ και χωρίς διακρίσεις.

Το σύστημα των ειδικών φόρων κατανάλωσης τροποποιήθηκε πρόσφατα και αφαιρέθηκε η διάκριση μεταξύ ομοειδών ή παρόμοιων οινοπνευματωδών ποτών.

Δικαιώματα διανοητικής ιδιοκτησίας

Το 2000, το 2003 και το 2008 το Βανουάτου ψήφισε νόμους σχετικά με διάφορες κατηγορίες δικαιωμάτων διανοητικής ιδιοκτησίας που εξασφαλίζουν τη συμμόρφωση με τη συμφωνία TRIPS και έχει αναλάβει τη δέσμευση να θεσπίσει την αναγκαία νομοθεσία που απομένει. Το Βανουάτου ζήτησε μια μεταβατική περίοδο έως την 1η Δεκεμβρίου 2012 για να εφαρμόσει πλήρως τις υποχρεώσεις που απορρέουν από τη συμφωνία TRIPS και υπέβαλε χρονοδιάγραμμα για κάθε στάδιο εφαρμογής έως την ημερομηνία αυτή. Το Βανουάτου επιβεβαίωσε ότι κατά τη διάρκεια της μεταβατικής περιόδου θα ισχύσουν η εθνική μεταχείριση και η μεταχείριση του μάλλον ευνοούμενου κράτους σύμφωνα με την τρέχουσα νομοθεσία.

III. ΣΥΣΤΑΣΗ

Η Επιτροπή, υποβάλλοντας για έγκριση από το Συμβούλιο τους όρους προσχώρησης της Δημοκρατίας του Βανουάτου στον ΠΟΕ, θεωρεί ότι οι όροι αυτοί αντιπροσωπεύουν μια ισορροπημένη αλλά και φιλόδοξη δέσμη υποχρεώσεων ανοίγματος της αγοράς, πράγμα που θα αποφέρει σημαντικά οφέλη στο Βανουάτου αλλά και στους εμπορικούς εταίρους του στον ΠΟΕ.

2011/0077 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης της Ευρωπαϊκής Ένωσης στο Γενικό Συμβούλιο του Παγκόσμιου Οργανισμού Εμπορίου σχετικά με την προσχώρηση της Δημοκρατίας του Βανουάτου στον Παγκόσμιο Οργανισμό Εμπορίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο σε συνδυασμό με το άρθρο 218 παράγραφος 9,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

(1) Στις 7 Ιουλίου 1995 η κυβέρνηση της Δημοκρατίας του Βανουάτου υπέβαλε αίτηση προσχώρησης στη συμφωνία για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας.

(2) Στις 11 Ιουλίου 1995 συνεστήθη ομάδα εργασίας για την προσχώρηση του Βανουάτου, με σκοπό την επίτευξη συμφωνίας με όρους προσχώρησης αποδεκτούς από τη Δημοκρατία του Βανουάτου και από όλα τα μέλη του ΠΟΕ.

(3) Η Επιτροπή, εξ ονόματος της Ευρωπαϊκής Ένωσης, διαπραγματεύτηκε μια πλήρη σειρά δεσμεύσεων για το άνοιγμα της αγοράς εκ μέρους της Δημοκρατίας του Βανουάτου που έχουν ιδιαίτερη σημασία για την Ευρωπαϊκή Ένωση.

(4) Οι δεσμεύσεις αυτές ενσωματώνονται τώρα στο πρωτόκολλο προσχώρησης της Δημοκρατίας του Βανουάτου στον ΠΟΕ.

(5) Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Δημοκρατίας του Βανουάτου.

(6) Επομένως, το πρωτόκολλο προσχώρησης πρέπει να εγκριθεί.

(7) Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του προσχωρούντος μέλους και του ΠΟΕ και ότι η υπουργική διάσκεψη του ΠΟΕ εγκρίνει τους όρους προσχώρησης από πλευράς ΠΟΕ. Το άρθρο IV.2 της συμφωνίας για την ίδρυση του ΠΟΕ ορίζει ότι στα μεσοδιαστήματα μεταξύ των συνόδων της υπουργικής διάσκεψης, τα καθήκοντά της εκτελεί το Γενικό Συμβούλιο.

(8) Επομένως, πρέπει να καθοριστεί η θέση την οποία θα λάβει η Ευρωπαϊκή Ένωση στο Γενικό Συμβούλιο,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

1. Η θέση την οποία θα λάβει η Ευρωπαϊκή Ένωση στο Γενικό Συμβούλιο του ΠΟΕ όσον αφορά την προσχώρηση της Δημοκρατίας του Βανουάτου στον ΠΟΕ είναι να εγκρίνει την εν λόγω προσχώρηση.

2. Η παρούσα απόφαση αρχίζει να ισχύει από την έκδοσή της. Δημοσιεύεται στην Επίσημη Εφημερίδα.

[…],

Για το Συμβούλιο

Ο Πρόεδρος